אביר הוורד השחור

אביר הוורד השחור (באנגלית: Knight of the Black Rose) הוא ספר פנטזיית מתח מאת הסופר והעורך האמריקאי ג'יימס לאודר, שפורסם בשנת 1991. זהו הספר השני בסדרת ספרי המתח רייבנלופט. הספר מתאר כיצד הגיע לורד סות' אל ממלכת רייבנלופט, ואת ניסיונותיו לברוח משם ולחזור לממלכתו, קרין. הספר פורסם על ידי חברת TSR, שגם פרסמה את סדרת הספרים רומח הדרקון, בה הופיעה הדמות של הלורד סות' לראשונה.

 עלילה 
 בקרין 
הספר מתחיל בתיאור האירועים שלפני העלילה שבמהלכם הפך הלורד סות' לאביר מוות עוצמתי ואל-מת מרושע. לאחר מכן, חוזרים לאירועי ההווה, בהם הלורד סות' מנסה לכבוש את העיר פלנתאס, ביחד עם צבאותיה של המצביאה קיטיארה אות-מאטר, אליה הוא נהיה אובססיבי. לאחר שקיטיארה מתה במהלך הכיבוש, סות' שולח את אחד המשרתים שלו, קראדוק (שקולל אף הוא והפף לרוח רפאים), להביא לו את נשמתה, כי סות' רוצה שקיטיארה תחייה איתו במצודה שלו, ומבטיח לקראדוק שבתמורה הוא יהפוך אותו לבן-אדם. אך המשרת חושד שסות' משקר לו, ומחליט להסתיר את הנשמה של קיטיארה עד שהנגיד יקיים את ההבטחה. סות' זועם על קארדוק, ומתחיל לחנוק אותו.

 ברייבנלופט 
בזמן שסות' אוחז בקראדוק, מגיעים ערפילי רייבנלופט ומעבירים אותם אל בארוביה, הדוכסות של סטראד פון זרוביץ' (הדמות הראשית של הספר הקודם בסדרה). ברגע שהערפל מתפזר זומבים מתחילים לתקוף את סות', אשר אינו יכול לשלוט בהם, בניגוד לרוב האל-מתים האחרים. בזמן שדעתו של סות' הוסחה, קראדוק ברח. בהמשך סות' עוקב אחרי חלק מהיצורים שתקפו אותו ,עד שהוא מגיע אל כפר של צוענים משבט הוויסטאני. בכפר, הוא לומד על המישור בו הוא נמצא, ועל סטראד, אשר שולט במקום, והצוענים - שליחיו. לאחר שסות' מתחיל לזעום על הצוענים, הוא רוצח את רוב אנשי כפרם, ולוקח נערה מן הכפר בשם מגדה, שתוביל אותו אל טירת רייבנלופט, בתקווה שסטראד יוכל להחזיר אותו לקרין.

כאשר סות' ומגדה מגיעים אל הטירה, סטראד כבר מחכה להם. בטירה הם מגלים שסטראד לא יכול להחזיר אנשים לעולמם, ושהרוזן סטראד רצח את כל הניצולים מכפרה של מגדה, בתור "מחווה ידידותית" כלפי סות', במטרה ליצור איתו ברית. למעשה הוא כבר פגש את קראדוק לפני שסות' הגיע אליו לטירה, אך הוא לא מספר זאת, ושומר את קראדוק כבעל ברית. בהמשך, סות' והרוזן מתחילים להתווכח, סות' בורח מהטירה ולוקח איתו את מגדה. ביחד הם יוצאים למסע בעקבות שער, אשר לדברי מגדה יכול להוביל אותם מחוץ לרייבנלופט. בדרכם לשם מצטרף אליהם גמד בשם עזראל, בעל יכולת להחליף צורה לגירית ולהכלאה מפלצתית ועוצמתית בין הגמד והגירית. ביחד הם מגיעים לשער, שם הם פוגשים שוב את סטראד, ומגלים שהשער מזויף. הוא מציע להם עסקה: הוא ישלח אותם אל שער אמיתי, ובתמורה הם יעזרו לו נגד יריב שלו ברייבנלופט.

אחרי שביצעו את המשימה, סות' עובר דרך השער, ומוצא את עצמו בחזרה אצל סטראד. כשסות' מגיע זועם, סטראד מסלק את קראדוק מהטירה כדי שסות' ירדוף אחריו במקום אחרי סטראד. המרדף מוביל את סות' אל ערפילי רייבנלופט. בערפילים הוא נכשל בניסיון הבריחה מרייבנלופט, אבל מסוגל ליצור לעצמו דוכסות חדשה. שם, הוא חי בתוך גרסה לעגנית של טירתו הישנה, לה הוא קורא נ(א)דרגארד (בסולמאנית, 'לא דרגארד'). הספר נגמר בתיאור שמה של הדוכסות - סית'יקוס. בשפת האלפים, משמעות מילה זו היא ארץ הרוחות.

 דמויות 
 לורד סות' – הדמות הראשית של הספר, אביר מוות אל-מת רב-עוצמה. סות' הוא דמות טרגית, הוא אפל ואכזרי.
 סטראד פון זרוביץ' – הנבל הראשי של הספר, והדמות הראשית של הספר הקודם בסדרה. ערפד רשע ומתוחכם.
 מגדה – צוענייה יפה ואמיצה אשר מלווה את סות' באירועים המתוארים בספר.
 קראדוק – אל-מת בוגדני שמשרת את סות'.
 אזרק/עזראל – יצור כלאיים בין גמד וגירית. מלווה את סות' ומגדה לאורך הסיפור.

 סכסוך עם יוצרי הדמות 
הסופרים של ספרי "רומח הדרקון" בהם הופיע סות' לראשונה, מרגרט וייס וטרייסי היקמן, הם גם אלה אשר יצרו את רייבנלופט לראשונה, בתור מודל למבוכים ודרקונים.

טרייסי היקמן הבהיר במשך השנים, שהוא מאוד לא אהב שרייבנלופט הפך לעולם מערכה שלם. גישה זו לא הסתדרה עם הדרך שבה הוא ראה את רייבנלופט כשהוא יצר אותו. זו הסיבה שגם לא אהב כשהתחילו ליצור ספרים מהעולם, אשר גם בו מתייחסים אליו כמימד שלם.

הוא גם התנגד לרעיון שסות' יהיה דמות בספרים שהוא או מרגרט לא בנו. הוא חשש שג'יימס לאודר ישנה את הדמות לעומת הדרך בה הם יצרו אותה. כמובן, לא הייתה לו או למרגרט שום דרך לעצור את זה. כחלק מההסכם שלהם עם TSR, כאשר הם יצרו את "רומח הדרקון", ואת רייבנלופט, היה ברור שהחברה תוכל לעשות איתם ככל העולה על רוחה.

למעשה, הוצע להם מספר פעמים לכתוב בעצמם את הספר, אך הם סירבו - באותה התקופה הם היו בסכסוך עם TSR, בגלל ההסתייגות שלהם מרייבנלופט ומסיבות נוספות.

 תרגום הספר לעברית 
ב-1992 הספר תורגם מאנגלית על ידי בועז וייס הוצאת מיצוב (בשם "אביר השושנה השחורה"). הספר הוצא מחדש על ידי אופוס ב-2011 תחת השם "אביר הוורד השחור", שוב בתרגומו של בועז וייס .

 ראו גם 
 TSR (חברה) - חברה המשווקת משחקי תפקידים ומשחקי קופסה
 רייבנלופט
 סטראד פון זרוביץ'
 רומח הדרקון
 מבוכים ודרקונים

 הערות שוליים 

קטגוריה:ספרי פנטזיה